Karsten Hønge (SF), 2023-02-02:
I min tale vil der optræde både en myg, en ko, en skrubtudse og en hest af en særlig beskaffenhed, så hæng på og få det opklaret.
»Det er tyveri ved højlys dag, og hvor man på det private område giver byttet til andre – nemlig de private arbejdsgivere, så ønsker man øjensynligt på det offentlige område at give byttet til sig selv, da regeringen også er arbejdsgiver.«
Det skriver FH, Fagbevægelsens Hovedorganisation, i sit høringssvar.
Derfor var det også en fin markering, at vi her til morgen blev mødt af en demonstration uden for Christiansborg med netop en tyvebande i stribet tøj i centrum.
Problemet er sådan set bare, at den egentlige farlige tyvebande ikke er uden for Folketinget, men indenfor.
Desværre er sagen langt mere alvorlig end tyveriet af penge fra lønmodtagerne.
FH skriver videre, at »lovforslaget er et eklatant brud med den danske model, hvor det er arbejdsmarkedets parter, der regulerer løn- og arbejdsvilkår via kollektive overenskomster«.
Det her lovforslag er så forkert på så mange måder, at jeg føler mig som en myg i en nudistlejr – jeg ved snart ikke, hvor jeg skal begynde at stikke.
Se bare på underskriftsindsamlingen, som snart har tilslutning fra op imod en halv million danskere.
At provokere lønmodtagerne er et dårligt afsæt for den nye regering.
Argumentet om at finansiere udgifter til forsvaret holder ikke.
Fremrykningen af 2-procentsmålsætningen i forhold til NATO med 3 år er jo engangsudgifter, mens tyveriet af fridagen er permanent.
Det er fup og fidus, og regeringen bør ærligt fortælle, at den ekstra arbejdsdag lige så vel finansierer lempelser i topskatten eller lavere arveafgift – i det omfang man overhovedet kan tale om nogen finansiering, for det sætter de fleste økonomiske eksperter jo store spørgsmålstegn ved.
Stop nu op, regering, og udskyd beslutningen til efter næste folketingsvalg.
På den måde får vi både en seriøs behandling, og befolkningen bliver hørt.
Der findes ikke et eneste argument for at presse sagen igennem her og nu.
Vis mod til at diskutere grundigt med befolkningen; vis også, at ønsket om en ordentlig politisk proces, som respekterer demokratiet, er alvorligt ment, og ikke kun er bogstaver i regeringsgrundlaget.
Jeg kan i øvrigt allerede nu meddele, at SF med henvisning til grundlovens § 41 vil søge at skaffe de nødvendige to femtedele af Folketingets medlemmers tilslutning til, at tredjebehandlingen af lovforslaget tidligst finder sted 12 søgnedage efter andenbehandlingen.
En lang række afbalancerede trepartsaftaler indgået i samarbejde og respekt trak hele samfundet igennem coronakrisen, fordi Danmark kan så meget, når vi står sammen – ikke ved at et smalt flertal i Folketinget sætter bulldozeren i første gear og derefter kører hen over arbejdsmarkedet.
Hvad er det næste, som finansieres ved at gafle lønmodtagernes rettigheder?
Hvis vi ikke sætter hælene i nu, risikerer vi, at overenskomsterne fremover bliver alle regeringers malkeko.
FH skriver: »Lovforslaget åbner en ladeport af muligheder for fremtidige regeringer for at gribe ind i løn og arbejdstid.«
Perspektivet er skræmmende, hvis sultne regeringer fremover spiser lønmodtagernes rettigheder for at fixe nogle fikse politiske idéer.
Det kan ske bid for bid, og lønmodtagerne ender som skrubtudsen i gryden, der ikke opdagede, at vandet blevet varmere og varmere, men til sidst blev kogt.
Det er derfor, at vi slet ikke skal gå ned ad den vej.
Den danske model er en kæphest for SF, og derfor slutter jeg af med endnu et citat fra FH's høringssvar: »Fagbevægelsen er helt uforstående over for et indgreb som dette, der betyder, at forhandlede lønmodtagerrettigheder om ret til betaling og frihed gøres ugyldige med lovforslaget.«
Jeg vil opfordre til, at alle skriver under på »bevarstorebededag.dk« og tager med til demonstrationen her på Christiansborg Slotsplads på søndag.
Fingrene fra dagen, om jeg må bede.